เชื่อคนไทยมีกำลังซื้อสูง เช่าซื้อรถทะลุ5แสนล้าน
ธุรกิจเช่าซื้อเชื่อปีนี้ฟื้นตัว ปล่อยสินเชื่อรถยนต์ได้ทะลุ 5 แสนล้านบาท จากยอดขาย 9 แสนคัน
4 ม.ค. 2555

ธุรกิจเช่าซื้อเชื่อปีนี้ฟื้นตัว ปล่อยสินเชื่อรถยนต์ได้ทะลุ 5 แสนล้านบาท จากยอดขาย 9 แสนคัน
นายชลิต ศิลป์ศรีกุล ผู้ช่วยกรรมการผู้จัดการใหญ่ ธนาคารทิสโก้ ในฐานะรองประธานกรรมการสมาคมธุรกิจเช่าซื้อไทย เปิดเผยว่า สินเชื่อเช่าซื้อใหม่ทั้งระบบในปีนี้คาดว่าจะอยู่ที่ประมาณ 5 แสนล้านบาท หรือเติบโตไม่น้อยกว่า 10% เมื่อเทียบกับปี 2554 ส่งผลให้ยอดสินเชื่อเช่าซื้อคงค้างทั้งระบบอยู่ที่ประมาณ 1 ล้านล้านบาท ทำสถิติใหม่สูงสุด ทั้งนี้คาดว่ายอดขายรถยนต์ใหม่ในปีนี้จะอยู่ที่ประมาณ 9 แสนคัน และมีสัดส่วนขอสินเชื่อเช่าซื้อประมาณ 80%
“ทิศทางเติบโตของสินเชื่อเช่าซื้อปีนี้ยังเป็นไปตามอัตราการเติบโตของเศรษฐกิจโดยรวมของประเทศ และลูกค้ายังมีกำลังซื้ออยู่ ขณะที่สินเชื่อจำนำทะเบียนรถก็ยังเติบโตได้อย่างต่อเนื่อง เพราะประชาชนมีความต้องการนำเงินไปใช้จ่ายเกี่ยวกับซ่อมแซมบ้านและซ่อมรถยนต์ โดยเฉพาะดอกเบี้ยสินเชื่อจำนำทะเบียนรถที่อยู่ประมาณ 10% นั้น ถือว่าต่ำกว่าดอกเบี้ยสินเชื่อส่วนบุคคลที่ไม่มีหลักประกันอยู่มาก จึงทำให้โดยรวมแล้วสินเชื่อรถใหม่และเก่ายังไปได้ดี” นายชลิต กล่าว
สำหรับแนวโน้มหนี้ที่ไม่ก่อให้เกิดรายได้ (เอ็นพีแอล) ในปีนี้ คงไม่เพิ่มขึ้นมากนัก แม้ว่าในปีที่ผ่านมามีน้ำท่วม รถยนต์ได้รับความเสียหายจำนวนหนึ่ง แต่เนื่องจากธนาคารแห่งประเทศไทย (ธปท.) ได้มีมาตรการให้สถาบันการเงินช่วยเหลือลูกค้าเช่าซื้อ ทำให้ไม่ต้องบันทึกบัญชีลูกค้าที่ยังไม่ได้ชำระเป็นเอ็นพีแอล มาตรการนี้ทำให้ยอดเอ็นพีแอลในระบบเพิ่มไม่มากนัก
นายชลิต กล่าวว่า สำหรับทิศทางดอกเบี้ยนั้นคงต้องรอดูทิศทางตลาดและดอกเบี้ยนโยบายของ ธปท.ว่าจะออกมาในรูปแบบใด ซึ่งที่ผ่านมาดอกเบี้ยเช่าซื้อก็อยู่ในอัตราที่ต่ำอยู่แล้ว แต่หากมีการปรับขึ้นดอกเบี้ยก็คงเป็นการทยอยปรับขึ้นมากกว่า
ทั้งนี้ คาดว่ายอดสินเชื่อเช่าซื้อใหม่ทั้งระบบในปีที่ผ่านมาอยู่ที่ประมาณ 4.5 แสนล้านบาท และยอดสินเชื่อเช่าซื้อทั้งระบบคงค้างอยู่ประมาณ 9.5 แสนล้านบาท ซึ่งในปี 2554 ธุรกิจเช่าซื้อได้รับผลกระทบจากน้ำท่วม ทำให้ยอดสินเชื่อใหม่เติบโตไม่มาก เพราะผู้ผลิตรถยนต์ไม่มีรถยนต์ส่งมอบให้กับลูกค้าได้ โดยเฉพาะในช่วงไตรมาสสุดท้ายของปี
ก่อนหน้านี้ นายอิสระ วงศ์รุ่ง ประธานสมาคมเช่าซื้อไทย กล่าวว่า สมาคมเช่าซื้อมีความกังวลต่อคุณภาพสินเชื่อเช่าซื้อ โดยเฉพาะ 33 บริษัทที่เป็นสมาชิกได้ออกมาตรการช่วยเหลือลูกค้ารถยนต์ที่ได้รับผลกระทบจากอุทกภัยน้ำท่วมเป็นจำนวนมาก ด้วยการผ่อนปรนในรูปแบบพักชำระหนี้ เช่น ผ่อนปรนให้ 3 เดือนบ้าง หรือ 6 เดือนบ้าง ซึ่งเวลานี้แต่ละบริษัทอยู่ระหว่างลงพื้นที่สำรวจและให้ลูกค้าแจ้งความเสียหาย จึงรอประเมินลูกค้าที่ปรับโครงสร้างหนี้และพักชำระหนี้แล้วว่าจะมีความพร้อมกลับมาชำระหนี้หรือผ่อนค่างวดได้ปกติหรือไม่